মাত্র চারদিন আগে হিলস সিঁমো’র বিরুদ্ধে তাঁর সাড়ে চার ঘণ্টার কঠিন লড়াই নিয়েই মেলবোর্ন পার্কে এখন আলোচনা! বৃহস্পতিবার অস্ট্রেলীয় ওপেনের সেমিফাইনালে দু’ঘণ্টা ২৯ মিনিটের অতুলনীয় টেনিসে রজার ফেডেরারকে উড়িয়ে দিয়ে ফাইনালে যাওয়ার পরে বিশেষজ্ঞদের মনে প্রশ্ন যে, সিঁমোর বিরুদ্ধে জকোভিচ কেন ওরকম অগোছালো হয়ে গিয়েছিলেন। এমনকী, বৃহস্পতিবারও প্রথম দু’টো সেটে স্বপ্নের টেনিস খেলার পরে জকোভিচের খেলায় হঠাৎ যেন ছন্দপতন! তৃতীয় সেটে তিনি ফেডেরারের কাছে ৩-৬ ফলে হেরে যান। শেষপর্যন্ত, চতুর্থ সেটে ৬-৩ ফলে ফেডেরারকে হারিয়ে অস্ট্রেলীয় ওপেনে তাঁর ষষ্ঠ ফাইনাল নিশ্চিত করেছেন জকোভিচ। তাঁর পক্ষে ফল ৬-১, ৬-২, ৩-৬, ৬-৩।
ম্যাচের পরে জকোভিচের মুখে প্রথম দু’টো সেটের কথা। বলেছেন, ‘‘এখনও পর্যন্ত প্রথম দু’টো সেটে রজারের বিরুদ্ধে আমার জীবনের সেরা পারফরম্যান্স। খেলাটা অন্য মাত্রায় চলে গিয়েছিল। সাম্প্রতিককালে প্রথম দু’সেটে এত নিখুঁত আমি খেলিনি।’’ ফেডেরারও জানিয়েছেন, তিনি নোভাকের এরকম পারফরম্যান্স আগে দেখেছেন। বলেছেন, ‘‘কিন্তু নিখুঁত খেলাটা প্রতিপক্ষ খেলোয়াড়ের কাছে কঠিন হয়ে যায় যদি সেটা প্রথম সেট থেকেই শুরু হয়!’’
সিঁমোর বিরুদ্ধে পারফরম্যান্সের প্রসঙ্গে জোকারের বিশ্লেষণ, ‘‘সেরা খেলাটা প্রত্যেকদিন দেখানো সম্ভব হয় না। বিশেষত, প্রতিপক্ষ খেলোয়াড় যখন রজার ফেডেরার হয়।’’ একইসঙ্গে জানিয়ে দিলেন, সেই কারণেই বৃহস্পতিবার রড লেভার এরিনায় তাঁর নামা জয়ের তীব্র এক তাড়না নিয়ে। কারণ, প্রতিপক্ষ খেলোয়াড় রজার ফেডেরার। রড লেভার এরিনায় বৃহস্পতিবার জোকারের আরও এক প্রতিপক্ষ ছিল রজারের প্রতি দর্শকদের অকুণ্ঠ সমর্থন! জকোভিচ বলেছেন ‘‘প্রচণ্ড আত্মবিশ্বাস আর নিশ্চিদ্র মনঃসংযোগ নিয়েই আমি কোর্টে নেমেছিলাম।’’
চার বছর আগে এই অস্ট্রেলীয় ওপেনেই অ্যান্ডি মারের বিরুদ্ধে চার ঘণ্টা ৫০ মিনিটের সেমিফাইনাল খেলেছিলেন জকোভিচ। তার ৩৬ ঘণ্টার মধ্যে পাঁচ ঘণ্টা ৫৩ মিনিটের ফাইনালে রাফায়েল নাদালকে হারিয়ে ছিলেন জকোভিচ। এই প্রসঙ্গে মারে জানিয়ে ছিলেন, একটা ম্যাচে দুর্দান্ত খেলার পরেও জকোভিচ খেলার মধ্যে এমনভাবে ডুবে থাকেন যে, পরের ম্যাচেও তাঁর র‌্যাকেট থেকে প্রায় একইরকম খেলা বেরিয়ে আসে।
ফেডেরারও তো বলেছেন, ‘‘জকোভিচ এখন প্রত্যেক টেনিস খেলোয়াড়ের কাছেই উদাহরণ।’’ একইসঙ্গে জানাতে ভোলেননি জকোভিচ আর স্ট্যানিসলাস ওয়ারিঙ্কা ছাড়া কেউই তাঁকে থামাতে পারছেন না। সেটাই হয়তো রজার ফেডেরারের কাছে ঘুরে দাঁড়ানোর প্রেরণা! বৃহস্পতিবার সাংবাদিক বৈঠকে ফেডেরার বলেছেন, ‘‘আপনারা হয়তো ভাবছেন আমি বুড়ো হয়ে গিয়েছি! আমার খেলা শেষ হয়ে গিয়েছে! কিন্তু আগামী বছর আবার আমি আসব এখানে। চেষ্টা করব খেতাব জিততে।’’
রজারের প্রতিও শ্রদ্ধা জানাতে ভোলেননি জকোভিচ। সাংবাদিক বৈঠকে বলেছেন, ‘‘ওর রক্ষণটা আজ খুবই জমাট ছিল। আমি জানতাম রক্ষণকে জমাট রেখেই রজার আমাকে আক্রমণের পথ বেছে নেবে। তাই প্রথম থেকেই আমি ওকে পাল্টা আক্রমণের রাস্তা নিয়েছিলাম।’’
তবু, বৃহস্পতিবারের সেমিফাইনালে জকোভিচের হঠাৎ ছন্দ হারিয়ে ফেলা টেনিস দেখে বিশেষজ্ঞদের মনে হচ্ছে, জোকারের এই ছন্দপতনের সুযোগ কাজে লাগানোর চেষ্টা করতে পারেন। ফাইনালে তাঁর প্রতিদ্বন্দ্বী। অ্যান্ডি মারে অথবা মিয়োস রাওনিচ। কিন্তু অদম্য মানসিক শক্তি যাঁর অন্যতম প্রধান সম্পদ তাঁকে থামানোও ভীষণ কঠিন!